Ma rridx nagħti tort lill-iskola li mal-ftuħ mill-ġdid tal-bibien tagħha it-toroq Maltin jerġgħu jsiru Babilonja sħiħa, imma ma tistax ma tindunax biż-żieda kbira ta' karozzi li sibna ma' wiċċna minn meta bdiet din is-sena skolastika. Bla ma rridu nibdew nistaqsu: meta se naqbdu l-barri minn qrunu u din il-problema nibdew narawha bħala priorità li ma tistax tibqa' tiġi injorata? Beda jsir xi ħaġa? Biex ngħid id-dritt kollu nemmen li qed isir xogħol biex it-traffiku jonqos kemm jista' jkun. Ix-xogħol ta' kostruzzjoni ta' żewġ pontijiet kbar f'żewġ arterji traffikużi huwa l-ewwel sinjal. Ix-xogħol biex għadd ta' roundabouts jiċċekknu biex b'hekk ma jkunx hemm karozzi li jieqfu magħhom bil-konsegwenza li tinħoloq xmara ta' karozzi wieqfa huwa sinjal pożittiv ukoll. F'dawn l-artikli ktibt kemm-il darba fuq din il-problema u llum nista' ngħid li xi suġġerimenti tiegħi ma' waqgħux g ħal kollox fuq widnejn torox. Pereżempju kont ngħid li l-laneċ minn tas-Sliema u mill-Kottonera għall-Belt għandhom ikollhom aċċess bl-istess biljett li nużaw għal tal-linja. Dan l-aħħar qrajt li sar xi pass għalkemm xorta għad hemm diskrepanza bejn in-noll tal-lanċa u dak tal-karozza. Mini taħt l-art Mappa tal-Metrò ta' Moska Bosta drabi ktibt ukoll li hemm bżonn li f'pajjiżna jitħaffru mini biex iħaffu t-traffiku, bħal bejn il-Belt u l-Manuel Island u l-Belt u l-Kalkara. Ilni snin ngħid li hemm bżonn nibdew sistema ta' Metr . Dejjem tkellimt fuq il-Metr ta' Ruma għax dak l-aktar li kont midħla tiegħu, imma dan is-sajf kelli nuża l-Metr ta' Moska u rajt id-differenza u rajt kemm hu importanti dan il-mezz ta' trasport f'belt ħajja. Kieku fil-kapitali Russa ma hemmx din ix-xibka ta' mini u ferroviji taħt l-art, b'erbatax-il linja u aktar minn mitejn stazzjon, kieku n-nies tispiċċa tgħaffeġ fuq xulxin. Malta fiha d-daqs ta' belt Ewropeja żgħira, imma l-ammont ta' nies huwa wisq kbir għad-daqs tagħha. Meta sejrin nibdew naħsbu bis-serjetà dwar il-Metr ò ta' Malta? Jiena ser nibqa' ntambar dwar dan is-suġġett biex forsi xi darba jibda dan il-proġett. Bi ftit sens komun tista' titnaqqas xi ftit il-problema tat-traffiku f'pajjiżna. Ma rridx inkun wieħed minn dawk li jgorru bla ma qatt jipproponu soluzzjoni, għalhekk qed inressaq xi ħsibijiet tiegħi dwar kif tista' tittaffa xi ftit din il-probelma. Jinbidel il-ħin Ċertu xogħol li jsir matul il-jum faċli jsir matul il-lejl. Vettura li ġieli toħloq inkonvenjent u traffiku huwa t-trakk li jiġbor l-iskart. Ħadd ma jista' jagħti tort lis-sewwieqa ta' dawn it-trakkijiet li jieqfu kull minuta għaliex biex l-iskart jinġabar sewwa ma tistax ma tieqafx. Iżda dan ix-xogħol jista' jsir matul il-lejl. Jekk il-ħaddiema jkunu mgħallma jagħmlu xogħolhom bla storbju, żgur li ħadd ma jgorr u jitnaqqsu ammont ta' trakkijiet mit-toroq tagħna fil-ħin tal-jum meta jkunu mimlijin bil-karozzi. Anke l-Knisja tista' tgħin biex tittaffa din il-problema. Ħaġa li toħloq serbut ta' karozzi u li ttellef lit-traffiku milli jimxi sewwa huma l-funerali. Tistennewx li funeral jgħaddi għax lanqas hija ħaġa xierqa, imma s-suġġeriment tiegħi huwa li dawn isiru f'ħin li ma jkunx hemm it-tfal sejrin lejn l-iskola. Il-mejjet għandu l-eternità tistennieh u siegħa jew sagħtejn oħra magħna ma jibdlulu xejn. Għalfejn funeral għandu jsir fit-tmienja ta' filgħodu meta jista' jsir fil-ħdax jew kmieni waranofsinhar? Hemm bżonn ftit tar-rieda tajba. Mhux qed ngħid għas-sajf meta x-xemx tkun tiżeġ, f'dak iż-żmien jistgħu jsiru fit-tmienja għax l-iskejjel ikunu magħluqin u t-traffiku fit-toroq ma jkunx qawwi bħalma huwa bħalissa. Ħaġa oħra li nipproponi hija li tal-linja fil-faxxa li nsejħu , isiru b'xejn għal kulħadd. Ngħidu aħna mis-6.30 ta' filgħodu sad-9.00 u mill-4.00 sal-5.30 ta' waranofsinhar min jirkeb ma jħallas xejn. Dan huwa inċentiv biex dak li jkun iħalli l-karozza fil- u jmur ix-xogħol b'tal-linja. Iżda hawn il-kumpanija għandha tassigura li jkun hemm numru biżżejjed ta' karozzi li jkunu jistgħu jlaħħqu mad-domanda għaliex jekk il-passiġġier jibqa' l-art ħadd ma jagħtih tort li ma jagħmilx użu mis-servizz pubbliku. Dawn huma ftit ħsibijiet tiegħi dwar kif il-problema kbira li ma' kull bidu ta' sena skolastika terga' terfa' rasha, tista' tittaffa xi ftit. Mhux tort tal-istudenti, mhux tort tal-għalliema kif lanqas huwa tort tas-sewwieqa li ta' kull filgħodu jużaw il-karozza privata biex imorru għall-ħidma tagħhom. "Reġgħet bdiet l-iskola – reġa' beda traffiku", dan huwa kliem li dari la qatt smajnieh u lanqas qatt għidnieh, imma issa ejjew ninsew il-passat, ir-realtà hija dik li hi. Ejjew nużaw ftit sens komun u nippruvaw naħdmu biex sakemm tinstab solouzzjoni (jekk qatt għad tinstab!) intaffu ftit il-probl Dan l-artiklu deher f'In-Nazzjon - 7 ta' Ottubru 2017
Reġgħet bdiet l-iskola – reġa' beda traffiku